

**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΑΤΤΙΚΗΣ**

**Ν.Π.Δ.Δ ΚΟΙΝΩΝΙΚΗΣ ΜΕΡΙΜΝΑΣ**

**ΚΑΙ ΠΡΟΣΧΟΛΙΚΗΣ ΑΓΩΓΗΣ**

**ΔΗΜΟΥ ΡΑΦΗΝΑΣ ΠΙΚΕΡΜΙΟΥ**

**«ΦΙΛΙΠΠΟΣ ΚΑΒΟΥΝΙΔΗΣ»**

**ΚΑΝΟΝΕΣ ΛΕΙΤΟΥΡΓΙΑΣ ΤΩΝ ΠΑΙΔΙΚΩΝ ΣΤΑΘΜΩΝ ΔΗΜΟΥ ΡΑΦΗΝΑΣ-ΠΙΚΕΡΜΙΟΥ**

Αγαπητοί γονείς,

θα θέλαμε να σας ενημερώσουμε για τους κανόνες λειτουργίας των σταθμών Δήμου Ραφήνας-Πικερμίου.

Αιτήσεις εγγραφής γίνονται δεκτές από δημότες, κατοίκους και αν υπάρξουν κενές θέσεις και από εργαζόμενους στα όρια του Δήμου μας. Για την εγγραφή ενός νηπίου ή βρέφους τηρείται το σύστημα της μοριοδότησης, που περιλαμβάνει κοινωνικά, οικονομικά και παιδαγωγικά κριτήρια, ώστε να ευνοούνται οι κοινωνικά και οικονομικά ευπαθείς οικογένειες , καθώς και τα παιδιά που ήδη φοιτούν στους σταθμούς. Σε περίπτωση ισοψηφίας στη μοριοδότηση, γίνεται κλήρωση.

Οι σταθμοί λειτουργούν από 1η Σεπτεμβρίου έως 31 Ιουλίου, από Δευτέρα έως Παρασκευή ώρες 7:00 – 16:00. Οι σταθμοί παραμένουν κλειστοί κατά την περίοδο των Χριστουγέννων από 24 Δεκεμβρίου μέχρι και 7 Ιανουαρίου και του Πάσχα από τη Μ. Πέμπτη έως και την Κυριακή του Θωμά, καθώς επίσης και κατά τις επίσημες αργίες (πχ. εθνικές εορτές, εορτή πολιούχου της πόλης μας, σχολικές εορτές π.χ 17η Νοέμβρη, Τριών Ιεραρχών).

Η προσέλευση των παιδιών κατά την αρχή της σχολικής χρονιάς πραγματοποιείται τμηματικά για τις νέες εγγραφές (5-6 παιδιά κάθε βδομάδα για το μήνα Σεπτέμβριο). Την πρώτη εβδομάδα προσαρμογής τα παιδιά παραμένουν στο σταθμό μέχρι τις 10:30 και, σε συνεννόηση με τις παιδαγωγούς του τμήματος σχετικά με το βαθμό προσαρμογής του παιδιού, οι ώρες παραμονής αυξάνονται μέχρι πλήρους ωραρίου. Η μη προσαρμογή του παιδιού μέσα σε διάστημα δύο μηνών από την προσέλευσή του στο σταθμό θα αποτελεί, σύμφωνα με τον κανονισμό λειτουργίας των σταθμών, λόγο διαγραφής. Οι επανεγγραφές προσέρχονται κανονικά από την έναρξη της σχολικής χρονιάς.

Επίσης, σε περίπτωση ασθένειας (εμπύρετη κατάσταση, ψείρες, κ.ά), το παιδί θα πρέπει να παραμένει στο σπίτι τουλάχιστον για ένα 24ωρο χωρίς πυρετό. Στο σταθμό δε χορηγούνται φάρμακα, παρά μόνο παυσίπονο σε περίπτωση ξαφνικής ασθένειας του παιδιού στο σταθμό, ώστε να αποφεύγονται τυχόν αλλεργικές αντιδράσεις από φαρμακευτική αγωγή.

Ενδεικτικά αναφέρουμε ότι κάθε νηπιακό τμήμα αποτελείται από 25 νήπια και σ’ αυτό αντιστοιχεί, σύμφωνα με το νόμο, μία βρεφονηπιοκόμος και μία βοηθός βρεφονηπιοκόμος. Κάθε βρεφικό τμήμα αποτελείται από 13 βρέφη και τρεις παιδαγωγούς. **Εφόσον υπάρχει και το επαρκές εκπαιδευτικό προσωπικό, η παραπάνω αναλογία παιδιών – παιδαγωγών διαμορφώνεται ανάλογα και πάντα βάσει της κείμενης νομοθεσίας και του κανονισμού λειτουργίας των σταθμών.**

Η προσέλευση των νηπίων/βρεφών, σύμφωνα με τον κανονισμό λειτουργίας των σταθμών, γίνεται το πρωί 7:00 έως 8:30 και η αποχώρηση 13:00 έως 14:30. Όποιο παιδί παραμένει έως τις 16:00 κοιμάται από 13:15 έως 15:15, οπότε και ξεκινά η απογευματινή αποχώρηση. Οι ώρες άφιξης και αποχώρησης των νηπίων/βρεφών θα τηρούνται αυστηρά, ώστε να μη διαταράσσεται η εύρυθμη λειτουργία των σταθμών. Οποιαδήποτε κατ’ εξακολούθηση και αδικαιολόγητη καθυστέρηση στην προσέλευση ή αποχώρηση των νηπίων/βρεφών θα αποτελεί λόγο διαγραφής του παιδιού από το σταθμό.

Στο ημερήσιο πρόγραμμα των σταθμών περιλαμβάνεται πρωινό (9:00), δεκατιανό (φρούτο 10:30), μεσημεριανό (12:15) και απογευματινό (15:30). Το διαιτολόγιο είναι διαμορφωμένο από τη Δ/νση των σταθμών και την παιδίατρο και αποτελεί ένα πρόγραμμα ισορροπημένης και υγιεινής διατροφής. Είναι εβδομαδιαίο και αναρτάται στον πίνακα ανακοινώσεων του σταθμού, όπου μπορείτε ακόμη να ενημερωθείτε αν το παιδί σας έφαγε ή όχι.

Στους πίνακες ανακοινώσεων, επίσης, θα βρείτε υλικό με τη θεματολογία, τις εκδηλώσεις, εκδρομές, φωτογραφίες από τις δραστηριότητες των παιδιών, ενημερώσεις και γενικά οτιδήποτε αφορά στην εύρυθμη λειτουργία των σταθμών και τη δράση τους. Επίσης, σε περιπτώσεις απεργίας ή στάσης εργασίας ή οποιασδήποτε άλλης διαφοροποίησης του ημερήσιου προγράμματος των σταθμών, ειδοποιείστε εγκαίρως με ενημερωτικά σημειώματα και ανακοινώσεις.

Το εκπαιδευτικό πρόγραμμα προγραμματίζεται και σχεδιάζεται κάθε σχολικό έτος από τη Δ/νση και το εκπαιδευτικό προσωπικό και συνάδει με τις παιδαγωγικές αρχές της προσχολικής αγωγής και την κείμενη νομοθεσία. Περιλαμβάνει δραστηριότητες που συμβάλλουν στην ανάπτυξη των παιδιών σε όλους τους τομείς, δηλ. κοινωνικοσυναισθηματικό, νοητικό, ψυχοκινητικό, αισθητικό και τομέα δεξιοτήτων. Τα παιδιά στον σταθμό σε όλες τις ηλικίες θα εισαχθούν στους παραπάνω τομείς ανάπτυξης με το βαθμό δυσκολίας που αρμόζει στην ηλικία τους. Τέλος , τα προνήπια θα εισαχθούν στις έννοιες της προγραφής, της προανάγνωσης και των προμαθηματικών. Το νομικό μας πρόσωπο διαθέτει σχολικό λεωφορείο το οποίο εξυπηρετεί και τους δύο σταθμούς μας και λειτουργεί εφόσον υπάρχει επαρκές προσωπικό.

Ο Πρόεδρος και το Δ.Σ., λαμβάνοντας υπόψη τον κανονισμό λειτουργίας των σταθμών είναι τα αρμόδια όργανα που παίρνουν αποφάσεις για θέματα, όπως οικονομική διαχείριση (τροφεία), εγγραφές ή διαγραφές παιδιών ,κ.ά.

Τα τροφεία των νηπίων για το σχολικό έτος 2020-2021 είναι 120,00 ευρώ μηνιαίως για κάθε παιδί (μπορεί να διαφοροποιούνται για κάποιες κατηγορίες, όπως πολύτεκνοι, τρίτεκνοι κλπ). Σε περίπτωση εγγραφής περισσότερων του ενός νηπίου από την ίδια οικογένεια καταβάλλεται για το καθένα από τα επόμενα το μισό των τροφείων του πρώτου παιδιού. Επίσης, σε περιπτώσεις μονογονεϊκής οικογένειας, διαζευγμένων γονέων, πολύτεκνων ή τρίτεκνων οικογενειών, γονέων ή παιδιών με ειδικές ανάγκες-δεξιότητες, των οποίων το ετήσιο οικογενειακό εισόδημα είναι κάτω των 30.000 ευρώ καταβάλλεται το μισό των τροφείων μηνιαίως και για κάθε επόμενο παιδί τους το μισό των τροφείων του πρώτου παιδιού.

Τα τροφεία για τα βρέφη για το σχολικό έτος 2020-2021 ανέρχονται στο ποσό των 180,00 ευρώ μηνιαίως. Σε περίπτωση εγγραφής περισσότερων του ενός παιδιού από την ίδια οικογένεια στον σταθμό, καταβάλλεται για το καθένα από τα επόμενα το μισό των τροφείων του πρώτου παιδιού. Σε περιπτώσεις μονογονεϊκής οικογένειας, διαζευγμένων γονέων, πολύτεκνων ή τρίτεκνων οικογενειών, γονέων ή παιδιών με ειδικές ανάγκες-δεξιότητες, των οποίων το ετήσιο οικογενειακό εισόδημα είναι κάτω των 30.000 ευρώ, καταβάλλεται το μισό των τροφείων μηνιαίως και για κάθε επόμενο παιδί τους το μισό των τροφείων του πρώτου παιδιού.

Το ποσό για τη χρήση σχολικού λεωφορείου είναι 30,00 ευρώ μηνιαίως για κάθε νήπιο χωρίς ποσοστό έκπτωσης για καμία κατηγορία. Επιπροσθέτως, τα εγγεγραμμένα νήπια που κατοικούν στις περιοχές Διώνη και Αγ. Σπυρίδωνα, θα πληρώνουν για χρήση σχολικού 40,00 ευρώ μηνιαίως με ελάχιστο αριθμό τα πέντε – 5 παιδιά (στο δρομολόγιο ).Τα εγγεγραμμένα νήπια που κατοικούν στην περιοχή Ντράφι, θα πληρώνουν για χρήση σχολικού 50,00 ευρώ μηνιαίως με ελάχιστο αριθμό τα τρία – 3 παιδιά (στο δρομολόγιο ).

Η καταβολή των τροφείων-συμμετοχή στη λειτουργία και χρήση σχολικού είναι υποχρεωτική ανεξαρτήτως παρουσιών καθ’ όλη τη διάρκεια του σχολικού έτους (από Σεπτέμβριο έως και Ιούλιο) και θα πρέπει να πραγματοποιείται το πρώτο δεκαήμερο του τρέχοντος μήνα. Τα τροφεία και η χρήση σχολικού δεν καταβάλλονται μόνο στην περίπτωση που έχει κατατεθεί έγκαιρα υπεύθυνη δήλωση διαγραφής του παιδιού, είτε από το σταθμό είτε από το σχολικό, από το γονέα ή κηδεμόνα. Η μη καταβολή των τροφείων ή της χρήσης σχολικού για διάστημα δύο μηνών συνιστά τη διαγραφή του παιδιού από το σταθμό ή από τη χρήση σχολικού, αντιστοίχως.

Τέλος, σας ενημερώνουμε ότι μπορείτε να απευθύνεστε στη Δ/νση για οποιοδήποτε διευκρίνιση, προβληματισμό, παράπονο ή ανησυχία σας, ώστε κάθε περίπτωση να εξετάζεται εξατομικευμένα και αναλόγως των περιστάσεων.

Ιδιαιτέρως, σύμφωνα με το αρ. πρωτ.Υ1/Γ.Π.161682/22-12-2008 έγγραφο της Δ/νσης Δημόσιας Υγιεινής του Υπ. Υγείας &Κοιν. Αλληλεγγύης, η Εθνική Επιτροπή Εμβολιασμών γνωμοδότησε ότι «είναι υποχρεωτικά όλα εκείνα τα εμβόλια που είναι ενταγμένα στο Εθνικό Πρόγραμμα Εμβολιασμών και για αυτό δίνονται δωρεάν στα πλαίσια προστασίας της Δημόσιας Υγείας. Μόνο σε περιπτώσεις ιατρικής αντένδειξης, θα μπορούν οι γονείς να αρνηθούν τον εμβολιασμό των παιδιών τους».

Οι γονείς που για οποιουσδήποτε άλλους λόγους (προσωπικά δεδομένα και πιθανές παρενέργειες) δεν επιθυμούν τον εμβολιασμό των παιδιών τους, οφείλουν να προσκομίζουν βεβαίωση ιατρικής αντένδειξης από: α)Περιφερειακά Γενικά Νοσοκομεία, ή β) Δ/νσεις Υγιεινής της οικείας Νομαρχίας, ή γ) Ιατροκοινωνικά Κέντρα, ή δ) Ασφαλιστικούς φορείς, ή ε) ιδιώτες ιατρούς, σύμφωνα με τον κώδικα Ιατρικής Δεοντολογίας Ν.3418/28-11-2005 (τ. Α’ ΦΕΚ 287).

Θεωρούμε απαραίτητη την ενεργή συμμετοχή και συνεργασία σας, ώστε να επιτύχουμε από κοινού την ομαλή κοινωνικοποίηση και διαπαιδαγώγηση των παιδιών σας.

Η Διεύθυνση του ΝΠΔΔ Ο Πρόεδρος του ΝΠΔΔ

Καπριγιάννη Ευγενία Βουδούρης Γεράσιμος